钦定古今图书集成/明伦汇编/闺媛典/第045卷 > 许升妻
## 钦定古今图书集成/明伦汇编/闺媛典/第045卷 > 许升妻

按《后汉书列女传》，吴许升妻者，吕氏之女也，字荣。升
少为博徒，不理操行。荣尝躬勤家业，以奉养其姑，数
劝升修学，每有不善，辄流涕进规。荣父积忿疾，升，乃
呼荣欲改嫁之。荣叹曰：“命之所遭，义无离贰。”终不肯
归。升感激自励，乃寻师远学，遂以成名。寻被本州辟
命，行至寿春，道为盗所害。刺史尹耀捕盗得之。荣迎
丧于路，闻而诣州，请甘心仇人。耀听之，荣乃手断其
头，以祭升灵。后郡遭寇贼，贼欲犯之，荣逾垣走。贼拔
刀追之。贼曰：“从我则生，不从我则死。”荣曰：“义不以身
受辱寇虏也。”遂杀之。是日疾风暴雨，雷电晦冥，贼惶
惧，叩头谢罪，乃殡葬之。